b'\n_START_ARTICLE_\nPessebre\n_START_PARAGRAPH_\nEl pessebre \xc3\xa9s la representaci\xc3\xb3 a la llar del naixement del nen Jes\xc3\xbas constru\xc3\xafda amb molsa, troncs, suro, amb figures de fang de personatges de la vida rural que es construeix per les festes de Nadal. El primer pessebre va ser creat per Sant Francesc d\'Ass\xc3\xads. El pessebre \xc3\xa9s un dels quadres costumistes m\xc3\xa9s estesos a la Mediterr\xc3\xa0nia cristiana. _NEWLINE_Aquesta tradici\xc3\xb3 de la societat catalana que representa el naixement deJes\xc3\xbas rep el nom de pessebre perqu\xc3\xa8, segons la B\xc3\xadblia, quan l\'infant va n\xc3\xa9ixer a l\'estable el van posar dins d\'una menjadora d\'animals anomenada pessebre._NEWLINE_El costum de representar el naixement de Jes\xc3\xbas durant el temps nadalenc, de reproduir-lo esc\xc3\xa8nicament a trav\xc3\xa9s de personatges vius o de figures pl\xc3\xa0stiques, \xc3\xa9s una tradici\xc3\xb3 molt arrelada a Catalunya. A m\xc3\xa9s, el pessebre catal\xc3\xa0 t\xc3\xa9 una figura pr\xc3\xb2pia, el caganer, amb un origen que es remunta al segle XVIII.\n_START_SECTION_\nHist\xc3\xb2ria\n_START_PARAGRAPH_\nL\'origen del pessebre pot trobar-se tamb\xc3\xa9 en les escultures i pintures que curullaven les catedrals i que servien per explicar als fidels menys instru\xc3\xafts les creences cristianes. Aix\xc3\xad, la primera representaci\xc3\xb3 data del segle II despr\xc3\xa9s de Crist, quan a les catacumbes de Priscil\xc2\xb7la es representava ja la Verge Maria sostenint als seus bra\xc3\xa7os el nen Jes\xc3\xbas. El pessebre m\xc3\xa9s antic que es coneix data del segle III despr\xc3\xa9s de Crist, al monestir alemany de F\xc3\xbcsen. Al segle IV un relleu d\xe2\x80\x99un sarc\xc3\xb2fag rom\xc3\xa0 ja representa l\xe2\x80\x99escena d\xe2\x80\x99uns pastors adorant el Messies._NEWLINE_Pel que fa als pessebre vivent, va ser l\'any 1223 que Sant Francesc d\'Ass\xc3\xads va fer una representaci\xc3\xb3 del naixement al voltant d\'una menjadora d\'animals \xe2\x80\x93un estable semblant a aquell en qu\xc3\xa8 va n\xc3\xa9ixer el nen Jes\xc3\xbas\xe2\x80\x93, considerada per molts l\'origen del pessebre. Al segle XVI, les autoritats cat\xc3\xb2liques m\xc3\xa9s tradicionals van voler fer front a la Reforma protestant amb el Concili de Trento impulsant cultes nous, com ara una rememoraci\xc3\xb3 del naixement en una part de la casa. El pessebre m\xc3\xa9s antic del qual es t\xc3\xa9 coneixement es va fer a Praga l\'any 1562. _NEWLINE_A Catalunya tenim not\xc3\xadcies d\xe2\x80\x99un pessebre l\xe2\x80\x99any 1300, molt probablement per influ\xc3\xa8ncia franciscana. Sabem que a final del segle XVI ja hi havia pessebres familiars, i suposem que l\'activitat es va divulgar r\xc3\xa0pidament; tant que el 1786 Barcelona ja tenia la Fira de Santa Ll\xc3\xbacia on es podia adquirir tot all\xc3\xb2 que calgu\xc3\xa9s per a dur-la a terme._NEWLINE_Al segle XVIII ja hi ha notables escultors com el murci\xc3\xa0 Salzillo, els catalans Vallmitjana i Amedeu o els valencians Josep Esteve Bonet i Josep Gin\xc3\xa9s els que crearien imatges que posteriorment servirien com a model per a altres representacions. Una particularitat del pessebre de Catalunya i al Pa\xc3\xads Valenci\xc3\xa0 \xc3\xa9s la figura del Caganer.\n_START_SECTION_\nPessebres casolans\n_START_PARAGRAPH_\nEl costum de representar el naixement de Jes\xc3\xbas ve de lluny. Tenim vestigis d\xe2\x80\x99un sarc\xc3\xb2fag rom\xc3\xa0 del segle\xc2\xa0iv, on ja surt reprodu\xc3\xaft. Per\xc3\xb2 a Catalunya la primera representaci\xc3\xb3 documentada no ser\xc3\xa0 fins al segle XIV. Tot fa pensar que el pessebre va ser introdu\xc3\xaft per influ\xc3\xa8ncia franciscana i dominicana. Si b\xc3\xa9 tenim documentada l\'elaboraci\xc3\xb3 de pessebres en esgl\xc3\xa9sies i palaus, no se sap amb certesa quan va arrelar el costum de fer-ne a les cases. Durant el segle XVIII, aix\xc3\xb2 s\xc3\xad, el pessebre casol\xc3\xa0 ja \xc3\xa9s un fet consolidat, fins al punt que ja en trobem un comer\xc3\xa7 especialitzat i la fira de Santa Ll\xc3\xbacia, on hom pot adquirir tots els elements necessaris per a fer-lo._NEWLINE_A Catalunya el pessebre tradicional es construeix a partir d\xe2\x80\x99elements vegetals com ara la molsa, el suro i el galzeran. No hi pot faltar, \xc3\xa9s clar, el naixement, situat en una cova o un estable que actua d\xe2\x80\x99escena principal; ni l\xe2\x80\x99anunciata i els tres reis, que completen el relat del misteri de Nadal. Alhora el pessebre pot contenir m\xc3\xa9s escenes i personatges: la dona que renta, la vella que fila, un pescador, pastors duent presents al nen Jes\xc3\xbas... I alguns de ben anacr\xc3\xb2nics, com ara un capell\xc3\xa0 amb el paraigua, un gu\xc3\xa0rdia civil, el ca\xc3\xa7ador, etc. De tot el repartiment de personatges, es destaca per la singularitat el caganer. Tot i no ser una figura exclusiva del pessebre catal\xc3\xa0, t\xc3\xa9 molta popularitat._NEWLINE_Tamb\xc3\xa9 \xc3\xa9s remarcable la tradici\xc3\xb3 d\'artesans que han nodrit els pessebres de figures. N\'hi ha de renom, com el gran artista Ramon Amadeu. Cada figuraire d\xc3\xb3na un estil i est\xc3\xa8tica propis a les seves creacions, que el pessebrista haur\xc3\xa0 de combinar amb creativitat. El pessebrisme va arrelar tant que el 1863 ja hi havia tot un moviment associatiu i es fund\xc3\xa0 l\xe2\x80\x99Associaci\xc3\xb3 de Pessebristes de Barcelona.\n_START_SECTION_\nAgrupacions de pessebristes\n_START_PARAGRAPH_\nL\xe2\x80\x99afecci\xc3\xb3 a fer pessebres \xc3\xa9s notable i el 1863 es funda l\xe2\x80\x99Associaci\xc3\xb3 de Pessebristes de Barcelona, la primera que es coneix d\xe2\x80\x99aquest \xc3\xa0mbit. El 1912 l\'associaci\xc3\xb3 far\xc3\xa0 una gran aportaci\xc3\xb3 a la t\xc3\xa8cnica pessebr\xc3\xadstica: la incorporaci\xc3\xb3 del guix a les construccions. Aquesta innovaci\xc3\xb3 i m\xc3\xa9s van fer que el pessebrisme catal\xc3\xa0 fos conegut a Europa, on \xc3\xa9s encara molt reputat. La m\xc3\xa9s gran \xc3\xa9s la Universalis Foederatio Praesepistica, de car\xc3\xa0cter internacional que es va fundar el 1952 coincidint amb el XXXV Congr\xc3\xa9s Eucar\xc3\xadstic Internacional i promuguda per l\'Associaci\xc3\xb3 de Pessebristes de Barcelona._NEWLINE_A Catalunya n\'existeixen nombroses i moltes estan associades dins la Federaci\xc3\xb3 Catalana de Pessebristes fundada el 1985. L\'associaci\xc3\xb3 pessebrista m\xc3\xa9s antiga del m\xc3\xb3n \xc3\xa9s la de Barcelona, fundada el 1862 sota la denominaci\xc3\xb3 de "Sociedad de Pesebristas de Barcelona" i refundada l\'any 1921 i nomenada Associaci\xc3\xb3 de Pessebristes de Barcelona. A Barcelona tamb\xc3\xa9 hi ha l\'Associaci\xc3\xb3 de Pessebristes de Ciutat Vella._NEWLINE_Altres associacions tamb\xc3\xa9 v\xc3\xa9nen de lluny. Per exemple, l\'Associaci\xc3\xb3 de Pessebristes de Matar\xc3\xb3 es va fundar l\'any 1935, l\'Agrupaci\xc3\xb3 de Pessebristes de Sabadell el 1941 i l\'Agrupaci\xc3\xb3 de Pessebristes de Terrassa el 1942.'